ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1496/96 υποβολή: Κατερίνα Δασκαλάκη (UPE) προς την Επιτροπή (12 Iουνίου 1996)

Θέμα: Μετατροπή μονατηρίου της Καρπασίας σε τουριστικές εγκαταστάσεις

Το μοναστήρι της Παναγίας της Ελεούσας-Σινά στη χερσόνησο της Καρπασίας, το οποίο χρονολογείται από τον 15ο αιώνα, έχει μετατραπεί από το κατοχικό καθεστώς της Βορείου Κύπρου για τουριστικούς σκοπούς σε πανδοχείο και εστιατόριο.

Δεδομένου ότι με τον περί αρχαιοτήτων νόμο του 1964 της Κυπριακής Δημοκρατίας η εκκλησία της Παναγίας της Ελεούσας ανακηρύχθηκε σε αρχαίο μνημείο και ότι η βέβηλη αυτή ενέργεια αποτελεί κατάφωρη προσβολή της ελληνικής και ευρωπαϊκής πολιτιστικής κληρονομιάς, προτίθεται η Επιτροπή να λάβει κάποια μέτρα;

Λαμβάνοντας υπόψη ότι το κατοχικό καθεστώς έχει επανειλημμένα και στο παρελθόν προβεί σε πράξεις καταπάτησης της πολιτιστικής κληρονομιάς στα κατεχόμενα τις οποίες το Ευρωπαϊκό Κοινοβούλιο και η Επιτροπή έχουν καταδικάσει και εν όψει μάλιστα της Τελωνειακής Ένωσης της ΕΕ με την Τουρκία, ποια θα είναι η αντίδραση της Επιτροπής;

Απάντηση του κ. Van den Broek εξ ονόματος της Επιτροπής (5 Ιουλίου 1996)

Η Επιτροπή δεν διαθέτει πληροφορίες για το θέμα στο οποίο αναφέρεται το αξιότιμο μέλος του Κοινοβουλίου παραπέμπει, όμως, στην κοινή απάντηση που έδωσε στις γραπτές ερωτήσεις Ε-1413/96 και Ε-1432/96 που υπέβαλε ο κ. Κακλαμάνης ((ΕΕ C 322 της 28.10.1996 σελ. 63 )).
ΓΡΑΠΤΗ ΕΡΩΤΗΣΗ E-0968/96 υποβολή: Christine Oddy (PSE) προς την Επιτροπή (26 Απριλίου 1996)

Θέμα: Αυξημένα έξοδα για κτηνιατρικά φάρμακα

Είναι ενήμερη η Επιτροπή για το γεγονός ότι νέοι κανόνες σχετικά με τον τύπο φαρμάκων που μπορούν να χορηγηθούν από κτηνιάτρους χειρουργούς έχουν ως συνέπεια τον διπλασιασμό του κόστους των φαρμάκων; Ένα παράδειγμα είναι εκείνο του γενικού αντιβιοτικού Kephalexin το οποίο κοστίζει £14.60 για 100 δισκία και το οποίο αντικαταστάθηκε από ένα ειδικό κτηνιατρικό φάρμακο κόστους £29.37 στερλινών για 100 δισκία.

Ποιά μέτρα σκοπεύει να λάβει η Επιτροπή για την αναθεώρηση αυτής της νομοθεσίας;

Απάντηση του κ. Bangemann εξ ονόματος της Επιτροπής (13 Ιουνίου 1996)

Η νομοθεσία για τα κτηνιατρικά φάρμακα έχει ως κύριο στόχο τη διαφύλαξη της δημόσιας υγείας και την προστασία των ζώων, χωρίς να παραβλέπονται οι βιομηχανικές και οι οικονομικές πτυχές, οι οποίες πρέπει να λαμβάνονται υπόψη κατά την επιδίωξη του στόχου αυτού. Η οδηγία 81/851/ΕΟΚ ((ΕΕ L 317 της 6.11.1981. )), όπως τροποποιήθηκε από την οδηγία 90/676/ΕΟΚ ((ΕΕ L 373 της 31.12.1990. )), καθορίζει τα κριτήρια ποιότητας, αποτελεσματικότητας και ασφαλείας που πρέπει να μελετώνται συναρτήσει του συγκεκριμένου ζώου. Η προσφυγή σε μη επιτρεπόμενα φάρμακα στο δεδομένο ζωϊκό είδος εμπεριέχει όντως τον κίνδυνο ανεπιθύμητων αποτελεσμάτων και αναποτελεσματικότητας. Εξάλλου, στα ζώα απόδοσης, ο έλεγχος υπολειμμάτων από φάρμακα επιβάλλει τη χρήση κτηνιατρικών φαρμάκων, των οποίων έχουν μελετηθεί τα μέγιστα όρια υπολειμμάτων. Για το λόγο αυτό η οδηγία επιβάλλει να προτιμώνται τα κτηνιατρικά φάρμακα, αρχή την οποία η Επιτροπή δεν πρόκειται να προτείνει να καταργηθεί.

Η εν λόγω οδηγία προσφέρει τη δυνατότητα να υποδειχθούν στα ζώα φάρμακα που παρέχονται στον άνθρωπο με βάση την αρχή της «κλιμάκωσης», δηλαδή όταν δεν υφίσταται το κατάλληλο επιτρεπόμενο κτηνιατρικό φάρμακο για ένα δεδομένο ζωϊκό είδος, μπορεί να γίνει δεκτή η χρήση ενός επιτρεπόμενου κτηνιατρικού φαρμάκου για άλλο ζωϊκό είδος και ενδεχομένως ενός φαρμάκου που παρέχεται στον άνθρωπο. Με αυτή την «κλιμάκωση» επήλθε κάποια ευελιξία στην απαίτηση που υπήρχε προηγουμένως να παρέχονται αποκλειστικά μόνον κτηνιατρικά φάρμακα.

Σε ορισμένες περιπτώσεις είναι δυνατόν φάρμακα ευρείας χρήσεως για τον άνθρωπο να είναι φθηνότερα από ορισμένα νέα κτηνιατρικά ιδιοσκευάσματα, ιδιαίτερα τα φάρμακα για τον άνθρωπο των οποίων η τιμή επηρεάζεται άμεσα ή έμμεσα από τα συστήματα κοινωνικής περίθαλψης. Οι διαφορές αυτές πάντως θα πρέπει να εκλείψουν με την ανάπτυξη της κτηνιατρικής αγοράς και του ελεύθερου ανταγωνισμού.
ΓΡΑΠΤΗ ΕΡΩΤΗΣΗ E-1037/96 υποβολή: Glyn Ford (PSE) προς την Επιτροπή (3 Μαΐου 1996)

Θέμα: Ευθύνη των εταιριών μετακόμισης για τον ΦΠΑ

Ποιά μέτρα έχει λάβει η Επιτροπή για τη ρύθμιση των προβλημάτων για τα οποία διαμαρτύρεται η Βρετανική Ένωση Εταιριών Μετακόμισης όσον αφορά τον ΦΠΑ;

Απάντηση του κ. Monti εξ ονόματος της Επιτροπής (3 Ιουνίου 1996)

Πριν από την 1η Ιανουαρίου 1993, τα αγαθά που εισέρχονταν σε ένα κράτος μέλος προερχόμενα από κάποιο άλλο, αντιμετωπίζονταν ως εισαγωγές και η αξία των συναφών μεταφορικών υπηρεσιών έπρεπε να έχει προστεθεί στην αξία των αγαθών με σκοπό τη φορολόγησή τους κατά την εισαγωγή. Τα κράτη μέλη εφάρμοζαν γενικώς αυτό τον κανόνα στην μεταφορά οικοσυσκευών παρ'ότι, συνήθως, τα αγαθά αυτά απαλλάσσονται από τον ΦΠΑ. Στην πράξη, αυτό σήμαινε ότι και οι συναφείς υπηρεσίες μεταφοράς απαλλάσσονταν από τον ΦΠΑ. Πάντως, μετά από την ημερομηνία αυτή, όταν οι εισαγωγικοί φραγμοί καταργήθηκαν στο πλαίσιο του μεταβατικού συστήματος ΦΠΑ της ενιαίας αγοράς, οι εν λόγω υπηρεσίες μεταφοράς, προς ιδιώτες μη εγγεγραμμένους στο ΦΠΑ, κατέστησαν φορολογητέες στη χώρα αναχώρησης των αγαθών. Αυτό σημαίνει ότι οι μεταφορικές εταιρείες ενδέχεται να οφείλουν να εγγραφούν στο ΦΠΑ στο κράτος μέλος εγκατάστασής τους και η Επιτροπή αναγνωρίζει τις δυσχέρειες που οι εταιρείες αυτές συναντούν για την ορθή εκπλήρωση της υποχρέωσής τους αυτής.

Στο ισχύον μεταβατικό σύστημα, οι δυσχέρειες αυτές απορρέουν από τις αρχές που διέπουν τον τόπο φορολόγησης της προμήθειας αγαθών και υπηρεσιών εντός της Κοινότητας. Ο περίπλοκος χαρακτήρας αυτών των κανόνων ενθαρρύνει τους επιτηδευματίες, οι οποίοι έναντι του επαχθούς χαρακτήρα των υποχρεώσεών τους και του σχετικού υψηλού κόστους τους, δεν δηλώνουν τις δραστηριότητές τους ή τις δηλώνουν στο κράτος μέλος με το χαμηλότερο κόστος.

Μόνο μια ριζική μεταρρύθμιση των κανόνων για τον τόπο φορολόγησης μπορεί να προσφέρει αποτελεσματική λύση τόσο για τους επιτηδευματίες όσο και για τις φορολογικές διοικήσεις. Οι τελευταίες συναντούν σοβαρές δυσχέρειες κατά την παρακολούθηση των ισχυόντων περίπλοκων κανόνων. Αυτό αποτελεί μια πρόκληση την οποία πρέπει να αντιμετωπίσει η Επιτροπή στο πλαίσιο των εργασιών για την θέσπιση ενός οριστικού καθεστώτος ΦΠΑ.
ΓΡΑΠΤΗ ΕΡΩΤΗΣΗ E-1090/96 υποβολή: Νικήτας Κακλαμάνης (UPE) προς την Επιτροπή (13 Μαΐου 1996)

Θέμα: Μη εφαρμογή κανονισμού

Όπως είναι γνωστό, στο άρθρο 1 παρ. 2 του κανονισμού 684/92 ((ΕΕ L 74 της 20.03.1992, σελ. 1. )), προβλέπεται ρητά ότι στην περίπτωση μεταφοράς που αναχωρεί από κράτος - μέλος με προορισμό τρίτη χώρα κι αντίστροφα, ο ανωτέρω κανονισμός ισχύει για τη διαδρομή που εκτελείται στο έδαφος του κράτους - μέλους επιβίβασης ή αποβίβασης μόλις συναφθεί η απαραίτητη συμφωνία μεταξύ της Ευρωπαϊκής Ένωσης και της τρίτης χώρας μη μέλους, όπως στην περίπτωσή μας η Βουλγαρία.

Η ως άνω συμφωνία μεταξύ ΕΕ και Βουλγαρίας συνάφτηκε και δημοσιεύτηκε νόμιμα στην Επίσημη Εφημερίδα των Ευρωπαϊκών Κοινοτήτων, στο τεύχος της 31.12.1994.

Παρά ταύτα, η Ελληνική κυβέρνηση αρνείται να χορηγήσει άδεια για Βουλγαρία σε κοινοπραξία τουριστικών λεωφορείων στην Ελλάδα, κρατώντας το προνόμιο αυτό ως μονοπώλιο του Ο.Σ.Ε. (Οργανισμός Σιδηροδρόμων Ελλάδος).

Παρακαλώ όπως με ενημερώσετε αν ισχύουν τα ως άνω αναφερόμενα, και αν ναι, ποια παρέμβαση πρόκειται να κάνετε προκειμένου η Ελληνική κυβέρνηση να συμμορφωθεί με τον ευρωπαϊκό κανονισμό;

Απάντηση του κ. Kinnock εξ ονόματος της Επιτροπής (25 Ιουνίου 1996)

Το άρθρο 82 της συμφωνίας της 8ης Μαρτίου 1993 ((ΕΕ L 358, 31.12.1994. )) μεταξύ Κοινότητας, κρατών μελών και Βουλγαρίας περιορίζεται στο να προβλέψει την ανάπτυξη συνεργασίας σε θέματα μεταφορών μεταξύ των συμβαλλομένων μερών, θέτοντας ως προτεραιότητα της συνεργασίας αυτής τις οδικές μεταφορές. Η συμφωνία δεν καθορίζει κανόνες για την αμοιβαία πρόσβαση σε αγορές οδικών μεταφορών επιβατών με τουριστικά και υπεραστικά λεωφορεία. Ωστόσο, στο άρθρο 57 παράγραφος 3 ορίζεται ότι «Προκειμένου να εξασφαλισθεί η συντονισμένη ανάπτυξη και η σταδιακή ελευθέρωση των μεταφορών μεταξύ των μερών, ανάλογα με τις αμοιβαίες εμπορικές τους ανάγκες, οι όροι αμοιβαίας πρόσβασης στην αγορά στον τομέα των αεροπορικών και χερσαίων μεταφορών καθορίζονται με ειδικές συμφωνίες τις οποίες θα διαπραγματευθούν τα μέρη μετά την έναρξη ισχύος της παρούσας συμφωνίας».

Κατά συνέπεια, οι υπηρεσίες μεταφορών με τουριστικά και υπεραστικά λεωφορεία μεταξύ Ελλάδας και Βουλγαρίας υπόκεινται στους κανόνες της διμερούς συμφωνίας που συνήφθη μεταξύ των δύο αυτών χωρών, εν αναμονή της σύναψης της απαιτούμενης συμφωνίας μεταξύ Κοινότητας και Βουλγαρίας.

Στη συνεδρίασή τους της 7ης και 8ης Δεκεμβρίου 1995, το Συμβούλιο εξουσιοδότησε την Επιτροπή να διαπραγματευθεί συμφωνία για τις διεθνείς περιστασιακές οδικές μεταφορές επιβατών με μίσθωση ή ναύλωση, με ορισμένες τρίτες χώρες της Κεντρικής και Ανατολικής Ευρώπης, μεταξύ των οποίων περιλαμβάνεται και η Βουλγαρία. Οι διαπραγματεύσεις αυτές συνεχίζονται.
ΓΡΑΠΤΗ ΕΡΩΤΗΣΗ P-1392/96 υποβολή: Yves Verwaerde (PPE) προς την Επιτροπή (22 Μαΐου 1996)

Θέμα: Μειωμένο ποσοστό ΦΠΑ για ορισμένα πολιτιστικά αγαθά

Έχοντας υπόψη ότι ορισμένα προϊόντα όπως οι βιντεοκασέτες, τα CD-Rom κλπ, των οποίων το περιεχόμενο συνίσταται στην αναπαραγωγή πολιτιστικών έργων (κινηματογραφικές ταινίες, θεατρικά έργα, συναυλίες κλπ) επιβαρύνονται με τον κοινό συντελεστή Φόρου Προστιθέμενης Αξίας, ενώ άλλα πολιτιστικά αγαθά όπως τα βιβλία, οι θέσεις κινηματογραφικών αιθουσών κλπ. επιβαρύνονται με μειωμένο συντελεστή ΦΠΑ 7

1. Σκοπεύει η Ευρωπαϊκή Επιτροπή να προβεί στο άμεσο μέλλον σε τροποποίηση του παραρτήματος Η της οδηγίας 77/388/ΕΟΚ της 17ης Μαΐου 1977 ((ΕΕ L 145 της 13.6.1977, σελ.1 )), ώστε να καταστεί δυνατή η επιβολή του μειωμένου συντελεστή ΦΠΑ σε όλα τα πολιτιστικά αγαθά;

2. Σκοπεύει η Ευρωπαϊκή Επιτροπή να συγκροτήσει κατηγορίες αγαθών (π.χ.«πολιτιστικά αγαθά») στις οποίες θα επιβάλλεται ενιαίος συντελεστής ΦΠΑ;

Απάντηση του κ. Monti εξ ονόματος της Επιτροπής (2 Ιουλίου 1996)

Προς το παρόν, η Επιτροπή δεν προτίθεται να προτείνει τροποποίηση του παραρτήματος Η της έκτης οδηγίας ΦΠΑ (77/388/ΕΟΚ), δηλαδή του καταλόγου αγαθών και υπηρεσιών που είναι επιλέξιμες για μειωμένο συντελεστή ΦΠΑ, προκειμένου να περιληφθούν όλα τα πολιτιστικά αγαθά στο πεδίο εφαρμογής αυτού του καταλόγου. Επίσης, δεν προβλέπεται η δημιουργία κατηγορίας «πολιτιστικών αγαθών» στην οποία θα εφαρμόζεται ένας ενιαίος συντελεστής ΦΠΑ.

Πρέπει να υπογραμμιστεί, ως προς το θέμα αυτό, ότι για να διασφαλισθεί η αρχή της ουδετερότητας του φόρου στα διάφορα μέσα και τρόπους πρόσβασης στα πολιτιστικά αγαθά, παρόμοιες διατάξεις πρέπει να εφαρμόζονται σε αγαθά ή υπηρεσίες ίδιας φύσης και παρεχόμενα υπό τις ίδιες συνθήκες. Όμως, σε αντίθεση με τα βιβλία ή την είσοδο σε συναυλία ή σε ένα κινηματογράφο τα οποία ακόμη μπορούν να επωφεληθούν από μειωμένο συντελεστή ΦΠΑ, το περιεχόμενο των CD-Rom, των βιντεοκασσετών και των ηχητικών υποστηριγμάτων δεν τυγχάνει αμέσου πρόσβασης. Πράγματι, τα εν λόγω μέσα απαιτούν την προηγούμενη απόκτηση, εκ μέρους του καταναλωτή, ειδικών μηχανημάτων.

Εν πάση περιπτώσει, η Επιτροπή θα επανεξετάσει σε εξαμηνιαία έκθεση όλα τα ζητήματα που αφορούν το πεδίο εφαρμογής των μειωμένων συντελεστών ΦΠΑ. Στο πλαίσιο αυτό, η εφαρμογή του μειωμένου συντελεστή ΦΠΑ θα αναλυθεί εκ νέου, λαμβάνοντας υπόψη όλες τις σχετικές πολιτικές, συμπεριλαμβανομένης της πολιτιστικής διάστασης, υπό την το πρίσμα της ομαλής λειτουργίας της εσωτερικής αγοράς και της απαραίτητης εναρμόνισης ενόψη της μετάβασης στο οριστικό καθεστώς φορολόγησης των συναλλαγών εντός της Κοινότητας.
ΓΡΑΠΤΗ ΕΡΩΤΗΣΗ E-0983/96 υποβολή: Luigi Moretti (ELDR) προς το (29 Απριλίου 1996)

Θέμα: Προσχώρηση της ΕΕ στην Ευρωπαϊκή Σύμβαση για τα Δικαιώματα του Ανθρώπου

Λαμβάνοντας υπόψη ότι καθήκον της ΕΕ είναι να επαγρυπνεί, μέσω των γενικών αρχών του κοινοτικού δικαίου, για το σεβασμό των δικαιωμάτων του ανθρώπου,

λαμβάνοντας επίσης υπόψη ότι τα κράτη μέλη και τα θεσμικά όργανα της ΕΕ έχουν υπογραμμίσει σε διάφορες ευκαιρίες τη σημασία που έχει ο σεβασμός των δικαιωμάτων του ανθρώπου,

επισημαίνοντας τη γνωμοδότηση του Δικαστηρίου σύμφωνα με την οποία υπάρχουν λόγοι για τους οποίους η προσχώρηση της ΕΕ στην Ευρωπαϊκή Σύμβαση για τα Δικαιώματα του Ανθρώπου δεν συμβιβάζεται με τη Συνθήκη ΕΚ,

ποιές πρωτοβουλίες προτίθεται να αναλάβει το Συμβούλιο, δεδομένων των ορίων που θέτει το άρθρο 235, ώστε να αναγνωρισθεί επισήμως στην ΕΕ η αρμοδιότητα να νομοθετεί ή να συνυπογράφει διεθνείς συμβάσεις στον εν λόγω τομέα;

Απάντηση (7 Αυγούστου 1996)

Όπως υπογραμμίζει ο ίδιος ο κ. βουλευτής, το Δικαστήριο στην γνωμοδότηση αριθ. 2/94 που εξέδωσε στις 28 Μαρτίου 1996, συνάγει ότι, ως έχει σήμερα το κοινοτικό δίκαιο, η Ευρωπαϊκή Κοινότητα είναι αναρμόδια να προσχωρήσει στην Ευρωπαϊκή Σύμβαση για την προστασία των δικαιωμάτων του ανθρώπου και των θεμελιωδών ελευθεριών, η οποία υπογράφηκε στην Ρώμη στις 4 Νοεμβρίου 1950.

Εναπόκειται στη Διακυβερνητική Διάσκεψη να προτείνει ενδεχόμενες τροποποιήσεις των συνθηκών, που μπορούν να καταστήσουν δυνατές τις πρωτοβουλίες που αναφέρει ο αξιότιμος κ. βουλευτής στην ερώτησή του.
ΓΡΑΠΤΗ ΕΡΩΤΗΣΗ E-1257/96 υποβολή: Umberto Bossi (ELDR) προς την Επιτροπή (24 Μαΐου 1996)

Θέμα: Διαφορετικοί χρόνοι δημοσίευσης των κοινοτικών προγραμμάτων στις διάφορες εθνικές γλώσσες

Η Ευρωπαϊκή Επιτροπή, όταν αναλαμβάνει να δημοσιεύσει τα έντυπα των ετήσιων διαγωνισμών, τις προσκλήσεις για την υποβολή προτάσεων ή εκδήλωση ενδιαφέροντος ή τους φακέλλους των προγραμμάτων-πλαίσιο, επιλέγει, κατ'ουσίαν πάντα, τα αγγλικά, γερμανικά και ενίοτε τα γαλλικά ως γλώσσες «προτεραιότητας» στις οποίες θα μεταφραστεί και θα διανεμηθεί το σχετικό υλικό, με αποτέλεσμα οι ενδιαφερόμενοι των άλλων κρατών μελών για τα κοινοτικά προγράμματα να λαμβάνουν τα έντυπα ή το φάκελλο στη δική τους εθνική γλώσσα με σαφή καθυστέρηση.

Τούτο εκ των πραγμάτων θέτει σε μειονεκτική θέση τις επιχειρήσεις ή τους ιδιώτες των άλλων κρατών μελών της Ευρώπης, οι οποίοι δεν είναι αναγκαστικά υποχρεωμένοι να κατανοούν τέλεια τις ανωτέρω γλώσσες 7 οι λήξεις των προθεσμιών για την υποβολή των αιτήσεων ή των υποψηφιοτήτων παραμένουν αμετάβλητες και για τα κράτη των οποίων η εθνική γλώσσα δεν είναι τα γερμανικά, τα αγγλικά ή τα γαλλικά.

Δεν πιστεύει η Επιτροπή ότι αυτή η πρακτική αποτελεί μια σιωπηρή επιβεβαίωση του «αθέμιτου ανταγωνισμού» μεταξύ των διαφόρων κρατών μελών, και ότι, κατά κάποιο τρόπο, αποτελεί μία από τις αιτίες για τις οποίες οι χώρες που επωφελούνται κατά το πλείστον από τις κοινοτικές επιδοτήσεις είναι ακριβώς η Γερμανία, η Γαλλία και το Ηνωμένο Βασίλειο;

Εάν οι καθυστερήσεις στη διανομή του υλικού θα πρέπει να αποδοθούν σε προβλήματα μετάφρασης, πώς και σε ποιούς χρόνους η Επιτροπή προτίθεται να δώσει λύση σε μια τέτοια κατάσταση;

Δεν θεωρεί η Επιτροπή ότι, ως προσωρινό μέτρο μέχρις ότου επιτευχθεί η ενοποίηση των χρόνων δημοσίευσης σε όλες τις κοινοτικές γλώσσες προκειμένου να εξασφαλίσει τις ίδιες ευκαιρίες σε ιδιώτες και επιχειρήσεις σε ολόκληρη την Ευρώπη, θα πρέπει τουλάχιστον να μεταθέσει τη λήξη της προθεσμίας για την υποβολή των αιτήσεων ή των υποψηφιοτήτων για ιδιώτες και επιχειρήσεις οι οποίοι λαμβάνουν το αιτούμενο υλικό στη δική τους εθνική γλώσσα με σημαντική καθυστέρηση;

Απάντηση του κ. Santer εξ ονόματος της Επιτροπής (11 Ιουλίου 1996)

Η πολιτική της Επιτροπής είναι να δημοσιεύει ταυτόχρονα τις επίσημες εφημερίδες στις έντεκα γλώσσες. Η Επιτροπή θα εξετάσει επιμελώς κάθε παράδειγμα καθυστέρησης δημοσίευσης στη μία ή την άλλη γλώσσα.
ΓΡΑΠΤΗ ΕΡΩΤΗΣΗ E-0859/96 υποβολή: Stephen Hughes (PSE) προς την Επιτροπή (12 Απριλίου 1996)

Θέμα: Σχέσεις της Ευρωπαϊκής Επιτροπής με την Ευρωπαϊκή Σύμπραξη για την Ενέργεια που προέρχεται από Απόβλητα (EEWC)

Από τις 11 έως τις 13 Μαρτίου 1996 διεξήχθη στη Στοκχόλμη της Σουηδίας διάσκεψη της EEWC.

Παρέσχε η Ευρωπαϊκή Επιτροπή κονδύλια για τη διοργάνωση της διάσκεψης αυτής;

Έχει προβλέψει η Ευρωπαϊκή Επιτροπή τη χορήγηση κονδυλίων προς την EEWC;

Συμμετέσχε κάποιος εκπρόσωπος της ΓΔ ΧΙ στη διάσκεψη αυτή;

Απάντηση του κ. Παπουτσή εξ' ονόματος της Επιτροπής (7 Ιουνίου 1996)

Η Επιτροπή είναι σε θέση να επιβεβαιώσει στο Αξιότιμο Μέλος του Κοινοβουλίου ότι, στο πλαίσιο του προγράμματός της για την ευρύτερη διείσδυση των ανανεώσιμων ενεργειών (πρόγραμμα ALTENER) είχε πράγματι συνάψει, το 1995, με την Ευρωπαϊκή Σύμπραξη για την ενεργειακή αξιοποίηση των αποβλήτων (EEWC) σύμβαση επιμερισμένης δαπάνης με σκοπό τη διοργάνωση σεμιναρίου και επίσκεψης σε μια πρότυπη εγκατάσταση ενεργειακής αξιοποίησης αστικών αποβλήτων για τριάντα περίπου αρμοδίους των δημοτικών αρχών. Το σεμινάριο και η επίσκεψη πραγματοποιήθηκαν όπως είχε προγραμματιστεί, στη Στοκχόλμη από τις 11 έως τις 13 Μαρτίου 1996.

Εξάλλου η Επιτροπή επισημαίνει αφενός ότι η εν λόγω σύμπραξη, δεν έτυχε άλλης χρηματοδότησης, και αφετέρου, ότι δεν αντιπροσωπεύτηκε επισήμως στην εν λόγω εκδήλωση.
ΓΡΑΠΤΗ ΕΡΩΤΗΣΗ E-1416/96 υποβολή: Shaun Spiers (PSE) προς την Επιτροπή (6 Iουνίου 1996)

Θέμα: Διευθύνσεις Internet EE

Πώς σκοπεύει η Επιτροπή να διασφαλίσει ότι οι χρηματοδοτικές πρωτοβουλίες, συμπεριλαμβανομένων των κατευθυντήριων γραμμών και των εντύπων αιτήσεων, θα είναι διαθέσιμες μέσω του Internet, μερίμνη όλων των Γενικών Διευθύνσεων;

Απάντηση του κ. Oreja εξ ονόματος της Επιτροπής (22 Ιουλίου 1996)

Όπως υπογραμμίζει το Αξιότιμο Μέλος του Κοινοβουλίου, το Internet αποτελεί μαζί με άλλα ηλεκτρονικά και έντυπα μέσα ενημέρωσης ένα χρήσιμο όργανο για την κοινοποίηση πληροφοριών σχετικά με την Κοινότητα.

Η Επιτροπή αναπτύσσει σε συνεργασία με το Κοινοβούλιο κεντρικό σύστημα εξυπηρέτησης (Europa, http:/ /europa.eu.int) το οποίο καλύπτει όλες τις κοινοτικές πολιτικές. Τα υπόλοιπα όργανα εκδήλωσαν πρόσφατα το ενδιαφέρον τους να συμμετάσχουν στο εν λόγω σχέδιο. Τρία επιπλέον ειδικευμένα συστήματα εξυπηρέτησης καλύπτουν αντίστοιχα την έρευνα και τα αναπτυξιακά προγράμματα (Cordis, http: / / www.cordis.lu) καθώς και τις πρωτοβουλίες της κοινωνίας των πληροφοριών (I*M Europe, http: / / www.cordis.lu and ISPO, http: / / www.ispo.cec.be).

Το Europa απευθύνεται τόσο στο γενικό κοινό όσο και σε ειδικευμένο ακροατήριο όπως τα πανεπιστήμια, η δημόσια διοίκηση, οι παράγοντες της οικονομίας και των μέσων ενημέρωσης. Η περιγραφή των κοινοτικών προγραμμάτων και οι δυνατότητες χρηματοδότησης, αντιπροσωπεύουν μέρος των πληροφοριών που διαδίδονται μέσω του εν λόγω κεντρικού συστήματος εξυπηρέτησης.

Όπως υποδεικνύει το Αξιότιμο Μέλος, οι προσκλήσεις υποβολής προσφορών, οι κατευθυντήριες γραμμές, οι οδηγοί και χρήσιμο υλικό για τα κοινοτικά προγράμματα, διατίθενται όλο και σε μεγαλύτερο βαθμό από το Europa και από τα άλλα κεντρικά συστήματα εξυπηρέτησης στις πλέον φιλικές προς τον χρήστη μορφές. Το Europa προβάλλει ευρέως τα προγράμματα Phare, Tacis, Media, το πρόγραμμα δράσης για την προηγμένη τηλεόραση, τα περιβαλλοντικά προγράμματα όπως το Life, τα ερευνητικά και αναπτυξιακά προγράμματα, προγράμματα του τομέα της εκπαίδευσης, το Ευρωπαϊκό Ταμείο Περιφερειακής Ανάπτυξης και το Ταμείο Συνοχής, προγράμματα στον τομέα της ενέργειας όπως Thermie, Altener, Save και Synergy. Εξετάζονται επί του παρόντος άλλα ταμεία όπως το ευρωπαϊκό ταμείο ανάπτυξης και το ευρωπαϊκό κοινωνικό ταμείο.

Από την εμπειρία που έχει αποκτηθεί, μετά την θέση σε λειτουργία του Europa τον Φεβρουάριο του 1995, προκύπτει ότι οι χρήστες είναι όλο και περισσότερο ευχαριστημένοι με τις νέες αυτές δυνατότητες. Οι εν λόγω πληροφορίες κοινοποιούνται πριν δημοσιευθούν από την υπηρεσία επισήμων εκδόσεων των ΕΚ οι προσκλήσεις για υποβολή προσφορών στην επίσημη εφημερίδα και στη βάση δεδομένων Ted.
ΓΡΑΠΤΗ ΕΡΩΤΗΣΗ E-0911/96 υποβολή: Christof Tannert (PSE) προς την Επιτροπή (23 Απριλίου 1996)

Θέμα: Κοινοτικά προγράμματα για το Βερολίνο τα έτη 1995 και 1996

1. Ποια ποσά κοινοτικής βοήθειας εγκρίθηκαν για τα έτη 1995 και 1996 για το γερμανικό ομόσπονδο κράτος του Βερολίνου;

2. Ποια ποσά έχουν μέχρι σήμερα εισπραχθεί;

3. Ποια μέτρα και προγράμματα αφορούν

α) τα εγκριθέντα χρηματικά ποσά

β) τα εισπραχθέντα χρηματικά ποσά;

Συμπληρωματική απάντηση του κ. Santer εξ ονόματος της Επιτροπής (24 Ιουλίου 1996)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-1598/96 υποβολή: Josι Apolinαrio (PSE) προς την Επιτροπή (24 Iουνίου 1996)

Θέμα: Ειδική έκθεση 4/95 του Ελεγκτικού Συνεδρίου

Τί έπραξε ή τι προτίθεται να πράξει η Επιτροπή, δίδοντας συνέχεια στα όσα υποστηρίζει στην παράγραφο 5.4. της απάντησής της προς την ειδική έκθεση 4/95 του Ελεγκτικού Συνεδρίου ((ΕΕ C 345, 22.12.1995, σελ.1 ));

Απάντηση του κ. Fischler εξ ονόματος της Επιτροπής (11 Ιουλίου 1996)

Επί του παρόντος η Επιτροπή εξετάζει, στο πλαίσιο εταιρικής σχέσης με το ενδιαφερόμενο κράτος μέλος, τις διάφορες δυνατότητες έτσι ώστε να δοθεί συνέχεια στα συμπεράσματα της έκθεσης του Ελεγκτικού Συνεδρίου.

Επομένως, η Επιτροπή, κατά τη συνεδρίαση της επιτροπής παρακολούθησης του υπο-προγράμματος «Γεωργία» που έλαβε χώρα στη Λισσαβώνα στις 11 Ιουνίου 1996, έχει αρχίσει να συνομιλεί με τις πορτογαλικές αρχές για να συμφωνήσουν σχετικά με το ποια είναι τα καταλληλότερα μέσα για να εξαλειφθούν οι στενωποί που έχουν επισημανθεί από το Ελεγκτικό Συνέδριο, οι οποίες παρεμποδίζουν την ανάπτυξη της γεωργίας στην Πορτογαλία, ιδίως όταν είναι συνδεδεμένες με την εμπορία των γεωργικών προϊόντων.
ΓΡΑΠΤΗ ΕΡΩΤΗΣΗ E-1640/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Οριοθέτηση των εδαφών ιθαγενών στη Βραζιλία

Τον Ιανουάριο η βραζιλιανή κυβέρνηση ενέκρινε νέο διάταγμα που διέπει τη διεργασία οριοθετήσεως των εδαφών ιθαγενών. Συνυφασμένο με τη νέα νομοθετική ρύθμιση είναι το ότι έχουν διατυπωθεί καταγγελίες στην περίπτωση πάρα πολλών εδαφών που έχουν οριοθετηθεί ή των οποίων προτείνεται η οριοθέτηση ως εδαφών ιθαγενών.

Μεταξύ αυτών είναι και 15 εδάφη που εντάσσονται στο έργο της οριοθετήσεως εδαφών ιθαγενών του προτύπου βραζιλιανού προγράμματος το οποίο εν μέρει χρηματοδοτείται από την Επιτροπή των Ευρωπαϊκών Κοινοτήτων μέσω του ταμείου Rainforest Trust Fund.

Γνωρίζει η Επιτροπή τις ενέργειες της Παγκοσμίου Τραπέζης κατά του νέου διατάγματος εξ αιτίας του αντικτύπου που έχει για εδάφη που έχουν οριοθετηθεί ή οριοθετούνται επί του παρόντος και λαμβάνουν χρηματοδότηση από την Παγκόσμιο Τράπεζα;

Σε ποίες ενέργειες έχει επιδοθεί η Επιτροπή κατά του διατάγματος και του ενδεχομένου αντικτύπου του στο πρότυπο πρόγραμμα;

Απάντηση του κ. Marin εξ ονόματος της Επιτροπής (10 Ιουλίου 1996)

Η Επιτροπή δεν γνωρίζει καμία ενέργεια της Παγκόσμιας Τράπεζας κατά του διατάγματος 1775. Η Παγκόσμια Τράπεζα δεν προβαίνει σε άμεσες ενέργειες αλλά παρακολουθεί την εκτέλεση των προγραμμάτων και εφόσον κριθεί αναγκαίο τα προσαρμόζει στη νέα κατάσταση.

Όσον αφορά τις ενέργειες της Επιτροπής, πρέπει να τονιστεί ότι οι 15 περιοχές που εντάσσονται στο πρότυπο πειραματικό πρόγραμμα και αποτελούν το αντικείμενο νομικής διαφοράς, δεν θα τύχουν χρηματοδότησης μέχρις ότου αποσαφηνιστεί η κατάσταση και οροθετηθούν οι εκτάσεις.

Άλλες ενέργειες που έχει αναλάβει η Επιτροπή συνίστανται στη διεξαγωγή μόνιμου διαλόγου με τις αρχές της Βραζιλίας και στην υποβολή αιτήματος προς το Υπουργείο Δικαιοσύνης να χορηγήσει στο «Fundacao Nacional de Apoio aos Indigenas» (FUNAI) τα κονδύλια που θα του επιτρέψουν την ταχεία ολοκλήρωση της διαδικασίας οροθέτησης.

Η Επιτροπή επιτηρεί τη χρησιμοποίηση των κονδυλίων που διατίθενται για τη διαδικασία οροθέτησης.
ΓΡΑΠΤΗ ΕΡΩΤΗΣΗ E-1735/96 υποβολή: Gijs de Vries (ELDR) προς την Επιτροπή (3 Iουλίου 1996)

Θέμα: Αναστολή της Σύμβασης Λομέ

Στην απάντηση που έδωσε η Επιτροπή στην ερώτησή μου υπ' αριθ. 670/96 ((ΕΕ C 280, 25.9.1996, 60. )), αναφέρεται ότι η χρηματοδοτική και τεχνική συνεργασία έχει ανασταλεί, για λόγους ανθρωπίνων δικαιωμάτων, με την Ισημερινή Γουϊνέα, τη Λιβερία, τη Ρουάντα, το Τόγκο, την Ουγκάντα, την Γκάμπια, τον Νίγηρα, τη Νιγηρία, το Σουδάν και το Ζαΐρ.

1. Είναι πλήρης ο κατάλογος αυτός; Εάν όχι, για ποιές άλλες χώρες πρόκειται;

2. Πότε ελήφθη από την Επιτροπή κάθε μία από τις αποφάσεις αυτές για την αναστολή της αναπτυξιακής συνεργασίας, και πότε έχει αποφασίσει η Επιτροπή να άρει την αναστολή αυτή;

Απάντηση του κ. Pinheiro εξ ονόματος της Επιτροπής (26 Ιουλίου 1996)

Οι χώρες με τις οποίες η Κοινότητα έχει αναστείλει πλήρως ή μερικώς τη χρηματοοικονομική και τεχνική συνεργασία για λόγους όπως ο εμφύλιος πόλεμος και η παραβίαση των δικαιωμάτων του ανθρώπου είναι:

>TABLE>